KBANK ใจดีขยายมาตรการพักเงินต้น-ลดดบ. ช่วย SMEs ถึง 31 ต.ค.นี้
KBANK ขยายมาตรการพักเงินต้น-ลดดอกเบี้ย ช่วย SMEs ถึง 31 ต.ค.
25 พ.ค. 2558

นายปรีดี ดาวฉาย กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ผู้ประกอบการเอสเอ็มอีต้องเผชิญกับปัญหาในการทำธุรกิจมาโดยตลอด
โดยที่ผ่านมาธนาคารกสิกรไทยได้ออกมาตรการช่วยเหลือผู้ประกอบการเอสเอ็มอีมาอย่างต่อเนื่อง ซึ่งในช่วงไตรมาสแรกที่ผ่านมา ธนาคารได้ให้ความช่วยเหลือแก่ลูกค้าเอสเอ็มอีที่ได้รับผลกระทบไปแล้ว 10,115 ราย คิดเป็นยอดวงเงินสินเชื่อ 52,000 ล้านบาท ซึ่งเป็นการเข้าไปช่วยเหลือและปรับโครงสร้างหนี้ก่อนที่ลูกค้าจะผิดนัดชำระ ซึ่งมีทั้งลดดอกเบี้ยเงินกู้ ซึ่งธนาคารได้พิจารณาลดดอกเบี้ยอย่างเต็มที่สำหรับลูกค้าที่ได้รับผลกระทบหนักเพื่อให้ลูกค้าดำเนินธุรกิจได้ และการพักชำระเงินต้นได้นานสูงสุด 12 เดือน
นอกจากนี้ธนาคารยังสนับสนุนเงินทุนให้กับธุรกิจเอสเอ็มอีที่ต้องการลงทุนเพิ่มหรือเพิ่มสภาพคล่อง โดยในไตรมาสแรกธนาคารได้ปล่อยสินเชื่อเพิ่มจำนวน 64,000 ล้านบาท ซึ่งขยายตัวกว่า 40% จากไตรมาส 4 ปีที่แล้ว และคาดว่าในไตรมาส 2/58 นี้ธนาคารจะปล่อยสินเชื่อเพิ่มได้เท่ากับไตรมาสแรก
ทั้งนี้ ธนาคารจึงได้ขยายระยะเวลาของมาตรการช่วยเหลือในช่วงเศรษฐกิจยังไม่ฟื้นตัวออกไปจนถึง 31 ตุลาคม 2558